Pokémon

Pokémon (japansk: ポケットモンスター Pocket Monsters, eller bare ポケモン Pokémon) er et japansk medie-franchise skabt i 1996 af den japanske spiludvikler Satoshi Tajiri efter længere tids udvikling hos spilfirmaet Game Freak.

Pokémon-franchiset bestod i første omgang af videospil udgivet til Nintendo's spillekonsoller, men undervejs udviklede det sig til et verdensomspændende, kulturelt fænomen, som nu indbefatter både videospil, spillekort, en Anime-tegnefilmsserie, manga-bøger, musik og meget andet. Navnet Pokémon er en sammentrækning af ordet "Pocketmonster". 

Franchiset ejes af The Pokémon Company, som består af virksomhederne Game Freak, Nintendo, og Creatures, Inc.. Game Freak er virksomheden, der skabte Pokémon-spillene og som til dags dato stadig udvikler spillene i hovedserien. Nintendo er udgiveren af spillene og har til tider hjulpet med udviklingen af spillene. Creatures, Inc. står for udvikling af 3D modeller, Spin-off-spil, grafisk design og har desuden også en hånd med i udviklingen af Pokémon-spillekortene.

Koncept 

Konceptet i videospillene går ud på at fange så mange som muligt af disse Pokémon, nogle eventyrlige væsner som oftest er tegnet efter virkelige dyr eller planter, mens man forbedrer sine evner som Pokémon-træner og bruger sine Pokémon til at dyste mod andre Pokémon-trænere. Undervejs har man mulighed for at teste sine evner ved at dyste mod såkaldte "Pokémon Gym Leaders" for at vinde emblemer man kan bruge i en "Pokémon Liga". Vinder man denne liga har man som hovedregel gennemført spillet, men har efterfølgende mulighed for at fange flere Pokémon, klare hemmelige missioner eller udforske områder man ikke tidligere havde haft mulighed for at udforske. Det endelige mål med spillene er at fange alle Pokémon så man kan udfylde sit "Pokédex", som er et slags register man bruger til at finde information om hver enkelt Pokémon.

Pokémon kan se ud på vidt forskellige måder og er samtidig også opdelt i bestemte typer eller 'elementer'. Eksempelvis kan en Pokémon tilhøre 'vand'- eller 'stenelementet'. 

Udover Pokémon findes menneskene også i historierne om Pokémon. Mennesker og Pokémon har levet side om side i tusindvis af år og har knyttet stærke bånd til hinanden. Mange mennesker vælger derfor at blive Pokémon-trænere. Disse forsøger ofte, sammen med de Pokémon de selv har fanget, at blive anerkendt som gode trænere ved at besejre andre Pokémon-trænere. Måden man besejrer andre Pokémon-trænere på, er at lade sin egen Pokémon kæmpe mod modstanderens. Ved at benytte de kampteknikker ens egen Pokémon har lært, kan man få modstanderens Pokémon til at besvime. Den træner, der først gør modstanderens Pokémon ude af stand til at kæmpe, vinder dysten. Som Pokémon-træner er der masser af muligheder for at blive udfordret og vise sit værd. Der findes såkaldte "Pokémon Gyms", på dansk blev disse oversat til Styrkecentre i gamle tider, og Sale i nyere tider, hvor lederne af disse som hovedregel har specialiseret sig indenfor et specifikt element af Pokémon.

Man skal ikke nødvendigvis tvinges til at dyste med sine Pokémon og kæmpe mod andre trænere; nogle vælger også at bruge deres Pokémon på andre måder – Brock er for eksempel Pokémon-Opdrætter og May Pokémon-Koordinator.

Andre mennesker vælger at arbejde med Pokémon på helt andre måder, eksempelvis mere teoretisk. Der findes mange Pokémon-Professorer, såsom Professor Oak, Professor Rowan og Professor Kukui.

Videospillene 

Pokémon består primært af en serie af videospil udgivet til Nintendos spillekonsoller, og er udviklet i samarbejdet mellem Nintendo, Creatures Inc. og Game Freak.

I videospillene er spilleren et menneske, der skal forsøge at blive den bedste Pokémon-træner nogensinde. Videospillene finder sted i forskellige Pokémon-Regioner, ligesom udvalget af Pokémon også vokser i takt med at nye spil udgives.

Generationer 
Alle spil er opdelt i forskellige 'generationer'. Disse generationer er en kronologisk opdeling efter spillenes udgivelse og indeholder mere eller mindre de samme karakterer, Pokémon og en samlet 'historie' der skal gennemføres. Hver generation har også det til fælles at spillene under en given  generation er lavet til at kunne interagere med hinanden, hvilket sammenlagt gør dem til en del af den generation. Hovedserien af Pokémon-spil samt alle andre 'spin-off-spil', anime-tegnefilmen, manga-bøgerne, og kortspillene bliver alle opdateret med de nyeste elementer som bliver introduceret for hver generation. Bestemte Pokémon fra nyere spil bliver vist frem i TV-serien eller filmene måneder, eller i særlige tilfælde år, inden at de spil de blev lavet til udkommer. 

Den allerførste generation, der samtidig startede hele Pokémon verdensfænomenet, begyndte i Japan i 1996 med udgivelsen af videospillene Pokémon Red og Pokémon Green på Nintendos Game Boy-konsol. Siden er der kommet 8 generationer yderligere, hvor hver generation som hovedregel er lavet til de på daværende tidspunkt nyeste spillekonsoller.

Liste over hovedserie-spil

Andre spil 

Udover spillene i 'hovedserien' er der også udgivet en lang række såkaldte spin-off-spil, det vil sige spil der ikke nødvendigvis foregår i samme område eller verden som hovedseriens spil og også indeholder en helt anden historie og nogle gange et andet koncept end disse. Disse spin-off-spil tæller blandt andet pinballspillene Pokémon Pinball, Pokémon Pinball Ruby og Pokémon Pinball Sapphire, samt andre spil såsom Pokémon Trading Card Game, Pokémon Puzzle Challenge og Pokémon Mystery Dungeon-serien samt Pokémon: Battle and Typing DS.

Spillene i hovedserien bliver primært udgivet til Nintendos håndholdte spillekonsoller, men der bliver fra tid til anden også udgivet spil til Nintendos TV-spillekonsoller. Til Nintendos spillekonsol Nintendo 64 blev udgivet Pokémon Stadium, Pokemon Stadium 2, Pokémon Snap, Pokémon Puzzle League og Hey You! Pikachu!, der dog desværre aldrig blev udgivet i Danmark. Til deres spillekonsol Nintendo GameCube udkom Pokémon Box, Pokémon Channel, Pokémon Colosseum og Pokémon XD: Gale of Darkness. Til Nintendo Wii sås udgivelsen af Pokémon Battle Revolution, My Pokémon Ranch, Poké Park Wii: Pikachu's Adventure og Poké Park 2: Wonders Beyond.

Værd at nævne er selvfølgelig også det infamøse mobiltelefonspil Pokémon GO, der bl.a. skabte ravage fordi det involverer spillerens interaktion med den virkelige verden og har forårsaget diverse trafikuheld og nogle gange endda dødsfald. Nogle mener dog, at Pokémon GO er skyld i en fornyet popularitet af Pokémon, og man kan måske snakke om at Pokémon er blevet et slags verdensfænomen 'for anden gang'.

Tegnefilmsserien 

Pokémon-franchiset består også af en populær Anime-tegnefilmsserie, der sendes på TV (eller i nyere tid på Streaming) og er baseret på konceptet introduceret i videospillene. 

Serien fik premiere i Japan den 1 april 1997 på TV Tokyo, hvor den fortsat kører den dag idag. 
Den fik premiere i USA den 7 september 1998, først i rotation på flere forskellige TV-kanaler, bagefter som et fast indslag på den amerikanske børnekanal Kids' WB. Efterfølgende har den kørt på Cartoon Network, Boomerang og Disney XD. Siden 2020 sendes serien nu på Netflix.

I Danmark kunne vi for første gang få serien at se den 23 januar 2000 på TV 2. Fox Kids begyndte senere samme år sideløbende at køre serien. Efter at halvdelen af sæson 2 var blevet sendt, stoppede Danmark pludseligt med at sende serien og efterfølgende blev der i nogen tid ikke sendt flere afsnit af serien. Dette betød, at sæson 3 – 5 aldrig blev sendt på dansk TV og derfor heller ikke findes med dansk tale. Dette er til tider refereret til som Pokémon-pausen.

I 2004 fik serien dog overraskende genpremiere, da TV 2 begyndte at sende serien igen fra og med de sidste par afsnit af sæson 5. Fox Kids, nu under navnet Jetix, begyndte også at sende serien igen. Efter at sæson 8 var blevet sendt, valgte man på TV 2 at springe sæson 9 over og gå direkte videre til sæson 10 og starten af Diamond and Pearl-serien, men efter sæson 10 viste TV 2 dog alligevel den forbigåede sæson, og det betød at TV 2 var bagud i forhold til Jetix, der nu var blevet sammenlagt med Toon Disney under navnet Disney XD, og mens Disney XD fortsatte med at vise de nyere sæsoner, viste man på TV 2 sæson 9 og 10 på skift. 

I 2011 stoppede TV 2 fuldstændigt med at sende serien, hvorefter Disney XD overtog som den eneste distributør af TV-serien indtil 2014 hvor man kunne begynde at streame noget af serien på Netflix. 

I 2021 lukkede Disney XD dog ned i en række lande, herunder de nordiske lande, hvilket betyder at serien nu udelukkende kan streames på Netflix i Danmark.

Sæsoner

Spillefilm

I forbindelse med den animerede TV-serie findes der også en række animerede spillefilm. Spillefilmene udgives på en årlig basis, og til og med den 19. film foregik de i den samme verden som serien. Fra film 20 og fremefter foregår filmene i en alternativ tidslinje, dog stadigvæk med Ash som hovedperson. De tre første Pokémonfilm blev vist i de danske biografer, men efterfølgende blev filmene kun udgivet direkte på hjemmevideo, vist på TV eller streamet online. En undtagelse til dette er den 20. film, som er den første i den alternative kontinuitet. Denne film blev vist i CinemaxX-biografer den 5. og 6. november 2017, dog kun med engelsk tale. den 22. film  er en 3D-animeret genindspilning af den allerførste Pokémonfilm. 

I Danmark, sammen med resten af de nordiske lande, er den 8. og den 9. film aldrig blevet udgivet og findes derfor ikke med dansk tale.

Stemmer

Pokémon Trading Card Game 

 Pokémon-samlekortene, officielt kendt under navnet Pokémon Trading Card Game eller blot Pokémon TCG, er et samlekortspil med et mål lig dét, man ser i spillene. Spillerne bruger Pokémon-kort, som her hver deres styrker og svagheder, i et forsøg på at besjre modstandernes Pokémon-kort. Spillet blev i vesten udgivet af Wizards of the Coast i 1999. Med udgivelsen af Pokémon Ruby og Sapphire Game Boy Advance-spillene, overtog the Pokémon Company rollen som udgiver fra Wizard of the Coast. Expedition-udvidelsen introducerede Pokémon-e-kort, hvormed kortene (for det meste) var kompatible med Nintendo e-Reader-enheden. Nintendo ophørte udgivelsen af e-Reader-kombatible kort fra og med udgivelsen af FireRed og LeafGreen. Gennem årene har spillet ændret sig og introduceret nye spilmekanikker i form af nye slags kort så som EX-kort i Ruby og Sapphire-serien, Level X-kort i Diamond og Pearl-serien og LEGEND-kort i HeartGold og SoulSilver-serien

I 1998 udgave Nintendo i Japan en Game Boy Color-udgave af kortspillet Pokémon Trading Card Game, der senere blev udgivet i USA og Europa i 2000. Spillet inkluderede digitale udgaver af kortene fra det originale kort-sæt og de to følgende udvidelser (Jungle og Fossil) såvel som adskillelige kort, der var eksklusive til spillet. En efterfølger blev udgivet i Japan i 2001. Pokémon TCG Online udkom først som et browserspil i 2011 men er sidenhen blevet lanceret på forskellige platforme så som PC, Mac, iOS og Android.

Manga 
Der er forskellige manga-bogudgivelser baseret på Pokémon-serien. Ingen af disse er blevet udgivet i Danmark, men på engelsk er fire af dem udgivet af det amerikanske forlag Viz Media, mens syv er blevet udgivet i Singapore af forlaget Chuang Yi. Manga-serierne er baseret på alt fra spillene og TV-serien til spillekortene. Originale historier separat fra disse er også blevet skabt af flere forskellige forfattere og kunstnere. De fleste Pokémon-mangaer adskiller sig markant fra hinanden og andre medier. Pokémon Pocket Monsters og Pokémon Adventure (udgivet i Japan som Pocket Monsters Special) er de to mangaer, der har været i produktion siden den første generation.

Pokémon-verdenen 

Historierne om Pokémon udspiller sig over en specifik region i Pokémon-universet som er baseret på steder fra den virkelige verden. Hver region har sine egne styrkecentre, eller sale, og sin helt egen Pokémonliga. Når man målet, som er at dyste mod og besejre alle 8 styrkecenter/sal-ledere og modtage et emblem fra hver, kan man komme med i den pågældende regions Pokémonliga-konference, hvor man får æren af at dyste mod Elitekvartetten, som er en gruppe af nogle af de bedste Pokémon-trænere i regionen. Besejres alle fire, skal man dyste mod regionens Champion, som er regionens ultimativt stærkeste Pokémon-træner. Vinder man denne kamp, bliver man selv kåret som Champion.

Nuværende Pokémon-regioner:
 Kanto
 Orange Islands
 Johto
 Hoenn
 Sinnoh
 Unova
 Kalos
 Alola
 Galar

Se også 
 Pokémon Go

Referencer

Eksterne henvisninger 

 Den officielle danske Pokémon-side 
 Den officielle britiske Pokémon-side 
 Pokémon på Nintendos officielle side 
 Bulbapedia – engelsk Pokémon-wiki 

 
Animefilm
Animeserier
Mangaserier
Computerspilserier